**Nicholas (Nick) William Peter Clegg** (s. 7. tammikuuta 1967) on media-alan vaikuttaja ja entinen brittiläinen poliitikko. Hän oli liberaalidemokraattisen puolueen puheenjohtajana 2007-2015. Vuoden 2010 parlamenttivaalien jälkeen Clegg valittiin varapääministeriksi konservatiivien ja liberaalidemokraattien koalitiohallitukseen. Vuonna 2018 Clegg palkattiin vastaamaan Facebookin (nykyään Meta) globaalista viestinnästä.

Elämä ja perhe
--------------

Nick Clegg syntyi Chalfont St Gilesissa, Buckinghamshiressä vuonna 1967 neljälapsisen perheen kolmantena lapsena. Nickin isä on puoliksi venäläinen pankkiiri, joka toimii johtajana United Trust Bankissa. Hänen isoisänsä Ignaty Zakrevsky oli Keisarillisen Venäjän senaatin oikeuskansleri. Nickin hollantilainen äiti Hermance van den Wall Bake oli erityisopettaja, joka joutui lapsena japanilaiselle keskitysleirille Jakartassa, Alankomaiden Itä-Intiassa.

Clegg kasvoi kaksikielisessä hollannin- ja englanninkielisessä kodissa. Hän puhuu myös ranskaa, saksaa ja espanjaa. 

Clegg työskenteli vuoden Itävallassa hiihdonopettajana, ennen kuin meni opiskelemaan antropologiaa ja arkeologiaa Cambridgen yliopiston Robinson Collegeen vuonna 1986. Kesän 1989 hän oli harjoittelijana Helsingissä Postipankissa. Valmistuttuaan hän opiskeli vielä vuoden University of Minnesotassa, jossa kirjoitti työn syväekologian filosofiasta.

Clegg on naimisissa espanjalaisen Miriam González Durántezin kanssa ja heillä on kolme lasta.

Politiikka
----------

Clegg valittiin Euroopan parlamenttiin kaudelle 1999–2004 East Midlandsista. Vuonna 2005 hän nousi parlamenttiin Sheffield-Hallamin vaalipiiristä.

Clegg valittiin liberaalidemokraattien johtoon 2007 Sir Menzies Campbellin jäätyä eläkkeelle.

Cleggin kaudella liberaalidemokraattien kannatus nousi kyselyissä ajoittain yli 20 prosenttiyksikön ja toukokuussa 2009 jopa työväenpuolueen ohi. Huhtikuun 2010 vaaliväittelyiden jälkeen puolueelle mitattiin jopa johtavan puolueen asemaa. Vaaleissa tulos jäi kuitenkin 23 prosenttiin, jossa oli yksi prosenttiyksikkö nousua, mutta puolueen paikkamäärä väheni viidellä 57 paikkaan. Tulos johti siihen, että mikään puolue ei saanut yli puolta paikoista (ns. *hung parliament*), ja päädyttiin hallitusneuvotteluihin. Konservatiivien kanssa liittoutuneet liberaalidemokraatit saivat hallitukseen viisi ministerinpaikkaa.

Lähteet
-------

1. ↑  David Cameron and Nick Clegg pledge 'united' coalition *BBC News*.  12.5.2010. Viitattu 17.6.2010. (englanniksi)
2. ↑  Facebook hires Nick Clegg as head of global affairs *the Guardian*.  19.10.2018. Viitattu 26.10.2021. (englanniksi)
3. ↑  United Trust Bankin vuosikertomus (PDF) United Trust Bank.  Arkistoitu 29.12.2009. Viitattu 17.6.2010. (englanniksi)
4. ↑  In the eye of the media.  *Bin Brook*, 2010. Artikkelin verkkoversio. Viitattu 17.6.2010.  (englanniksi) (Arkistoitu – Internet Archive)
5. ↑  Miettinen, Anssi: Suomi-faniksi tunnustautunut Nick Clegg sekoitti Britannian vaaliasetelmat *Helsingin Sanomat*.  18.4.2010. Viitattu 17.6.2010.
6. ↑  Liberaalidemokraatit mielipidekyselyn kärjessä Britanniassa *Helsingin Sanomat*.  19.4.2010. Viitattu 17.6.2010.

Aiheesta muualla
----------------

* Kuvia tai muita tiedostoja aiheesta **Nick Clegg** Wikimedia Commonsissa

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Tšekki
* Alankomaat
* Puola

 |
|  |
| Taiteenala | 
* MusicBrainz

 |
|  |
| Henkilöt | 
* Trove
* UK Parliament

 |
|  |
| Muut | 
* IdRef

 |

 |